
Okresný súd Stará Ľubovňa 1T/29/2024 8524010147 21. 06. 2024 JUDr. Erik Uhlár ECLI:SK:OSSL:2024:8524010147.1
TRESTNÝ ROZKAZ V MENE SLOVENSKEJ REPUBLIKY Okresný súd Stará Ľubovňa, samosudca JUDr. Erik Uhlár, vydáva dňa 21. júna 2024 v Starej Ľubovni, podľa § 353 Trestného poriadku, tento rozhodol: Obvinený A. B., nar. XX.X.XXXX v C., trvale bytom D. XX, E. F. G., je vinný, že dňa 1.2.2024 v čase okolo 16:00 hod. vošiel do lesného porastu nachádzajúceho sa v katastrálnom území E. D., okres Stará Ľubovňa, kde z parcely registra C parcelné č. 1130 – lesný pozemok (neevidovanej na liste vlastníctva, ktorá je v dotknutej časti vytvorená aj z parcely registra E parcelné č. 5044 – lesný pozemok, evidovanej na LV č. XXXX vedenom pre k.ú. D.), patriacej do lesného pôdneho fondu, ktorá je v správe a užívaní spoločnosti Vojenské lesy a majetky SR, štátny podnik, si bez povolenia na výrub a ťažbu dreva vzal zo zeme 1 ks drevnej hmoty druhu smrek obyčajný o dĺžke 6,10 m a o stredovom priemere 0,14 m, následne drevnú hmotu ťahal smerom domov, čím spoločnosti Vojenské lesy a majetky SR, štátny podnik, odštepný závod Kežmarok, Generála Štefánika 26, Podolínec, IČO: 31577920, spôsobil škodu spolu v sume 4,54 eur, teda prisvojil si cudziu vec tým, že sa jej zmocnil a takou vecou bolo drevo nachádzajúce sa na lesnom pozemku, čím
spáchal
prečin krádeže podľa § 212 ods. 1 písm. e/ Trestného zákona. Za
to
mu súd
ukladá:
Podľa § 212 ods. 1 Trestného zákona, za použitia § 38 ods. 2, ods. 4 Trestného zákona, pri nezistení poľahčujúcich okolností podľa § 36 Trestného zákona a zistení priťažujúcej okolnosti podľa § 37 písm. m/ Trestného zákona, trest odňatia slobody na 9 /deväť/ mesiacov. Podľa § 49 ods. 1 písm. a/ Trestného zákona, súd obvinenému výkon uloženého trestu odňatia slobody podmienečne odkladá a podľa § 50 ods. 1 Trestného zákona súd obvinenému určuje skúšobnú dobu na 20 /dvadsať/ mesiacov. Poučenie:
Proti tomuto trestnému rozkazu môžu obvinený, osoby, ktoré sú oprávnené podať v jeho prospech odvolanie, ako aj prokurátor, podať do 8 dní od jeho doručenia na tunajšom súde písomne odpor. V prospech obvineného môžu podať odpor jeho príbuzní v priamom rade, jeho súrodenci, osvojiteľ, osvojenec, manžel a druh, avšak nie proti vôli obvineného; lehota na podanie odporu im končí tým dňom ako obvinenému. Ak sa trestný rozkaz doručuje obvinenému a aj jeho obhajcovi, plynie lehota od toho doručenia, ktoré bolo vykonané neskôr. Prokurátor môže podať odpor aj v prospech obvineného, a to i proti vôli obvineného. Obvinený a osoby, ktoré sú oprávnené podať v jeho prospech odvolanie, poškodený, ako aj prokurátor sa môžu výslovným vyhlásením vzdať práva podať odpor a okrem poškodeného môžu výslovným vyhlásením vziať podaný odpor späť, a to až do vtedy, kým prokurátor neprednesie na hlavnom pojednávaní obžalobu, po tomto vyhlásení už nemôžu odpor podať. Osoba, ktorá je oprávnená podať v prospech obvineného odvolanie, môže vziať podaný odpor späť len s jeho výslovným súhlasom. Ak proti trestnému rozkazu podala oprávnená osoba podľa odseku 1 v lehote odpor, samosudca rozhodne podľa § 241 ods. 1 písm. j/ o prijatí obžaloby a nariadi vo veci hlavné pojednávanie; pri prejednávaní veci na hlavnom pojednávaní nie je samosudca viazaný právnou kvalifikáciou ani druhom a výmerou trestu obsiahnutými v trestnom rozkaze. Inak sa trestný rozkaz stane právoplatným a vykonateľným podľa § 356. Proti výroku o náhrade škody, ktorým bola priznaná náhrada škody, môže poškodený podať odpor; ak poškodený podal odpor, trestný rozkaz sa ruší vo výroku o náhrade škody a samosudca odkáže uznesením poškodeného na civilný proces, prípadne na konanie pred iným príslušným orgánom. Rovnako sa postupuje aj vtedy, ak odpor proti výroku o náhrade škody podá iná oprávnená osoba. Trestný rozkaz sa stane právoplatným a vykonateľným ak odpor nebol podaný, uplynutím lehoty na jeho podanie; ak odpor bol vzatý späť, dňom jeho späťvzatia; ak sa oprávnená osoba vzdala práva podať odpor a obvinený súčasne vyhlásil, že nesúhlasí, aby odpor podala v jeho prospech iná oprávnená osoba, dňom vzdania sa práva podať odpor.

